钦定古今图书集成/明伦汇编/官常典/第005卷 > 春秋四传 > 僖公九年会葵丘
## 钦定古今图书集成/明伦汇编/官常典/第005卷 > 春秋四传 > 僖公九年会葵丘

《春秋》：九年“夏，公会宰周公、齐侯、宋子、卫侯、郑伯、许男、
曹伯于葵丘。”

《左传》：夏会于葵丘，寻盟，且修好，礼也。王使宰孔赐齐
侯胙，曰：“天子有事于文武。”使孔赐伯舅胙。齐侯将下
拜，孔曰：“且有后命。”天子使孔曰：“以伯舅耋老加劳，赐
一级，无下拜。”对曰：“天威不违颜咫尺，小白余敢贪天
子之命，无下拜，恐陨越于下，以遗天子羞，敢不下拜？”
下拜，登受。

《公羊传》：“宰周公者何，天子之为政者也。”

《穀梁传》：“天子之宰，通于四海。”

《胡传》。其曰：“宰周公者，以冢宰兼三公也。古者三公无
其人，则以六卿之有道者上兼师保之任。冢宰或阙，
亦以三公下行端揆之职。禹自司空进宅百揆，又曰
‘作朕股肱耳目’。是以宰臣上兼师保之任也。周公为
师，又曰：‘位冢宰，正百工’，是以三公下行端揆之职也。
所以然者，三公与王坐而论道，固难其人，而冢宰统”
百官、均四海，亦不易处也。夫以冢宰兼三公，其职任
重矣，而不殊会之，何也？人臣则有进退之节，出入均
劳之义，非《王世子》“贵有常尊”之可比矣。